
|  |
| --- |
|  |
| **PASAULES ANTIDOPINGA AĢENTŪRA**  Godīga spēle |



***Starptautiskais* privātuma un personas datu aizsardzības *standarts***

Pasaules antidopinga *kodeksa Starptautiskais* privātuma un personas datu aizsardzības *standarts* ir Pasaules antidopinga programmā izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Starptautisko* privātuma un personas datu aizsardzības *standartu* pirmo reizi pieņēma 2009. gadā, un tas stājās spēkā 2009. gada jūnijā. Pēc tam to divas reizes grozīja, grozījumiem pirmo reizi stājoties spēkā 2015. gada janvārī un otro reizi – 2018. gada jūnijā. Pārskatīto redakciju, kas stājas spēkā 2021. gada 1. janvārī, *WADA* izpildkomiteja apstiprināja Pasaules konferencē par dopingu sportā, kas notika 2019. gada 7. novembrī Katovicē. Pēc ierobežota papildu apspriešanās perioda pārskatīto redakciju *WADA* Izpildkomiteja apstiprināja 2020. gada 15. septembrī, un tā ir spēkā no 2021. gada 1. janvāra.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec Canada*

H4Z 1B7

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

**SATURS**

[PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS 4](#_Toc69199531)

[1.0. Ievads un darbības joma 4](#_Toc69199532)

[2.0. *Kodeksa* noteikumi 4](#_Toc69199533)

[3.0. Definīcijas un interpretācija 4](#_Toc69199534)

[3.1. Kodeksā definētie termini, ko izmanto Starptautiskajā privātuma un personas datu aizsardzības standartā 4](#_Toc69199535)

[3.2. Pārbaužu un izmeklējumu starptautiskajā standartā definētie termini 7](#_Toc69199536)

[3.3. Starptautiskajā privātuma un personas datu aizsardzības standartā definētie termini 8](#_Toc69199537)

[3.4. Interpretācija 8](#_Toc69199538)

[OTRĀ DAĻA. PERSONAS DATU APSTRĀDES STANDARTI 10](#_Toc69199539)

[4.0. Personas datu apstrāde saskaņā ar šo *starptautisko standartu* un piemērojamiem tiesību aktiem 10](#_Toc69199540)

[5.0. Atbilstīgu un samērīgu personas datu apstrāde 11](#_Toc69199541)

[6.0. Personas datu apstrāde saskaņā ar spēkā esošo tiesisko pamatu 12](#_Toc69199542)

[7.0. *Dalībniekiem* un citām *personām* sniedzamās informācijas atbilstības nodrošināšana 14](#_Toc69199543)

[8.0. Personas datu atklāšana citām *antidopinga organizācijām* un trešām personām 15](#_Toc69199544)

[9.0. Personas datu drošības uzturēšana 16](#_Toc69199545)

[10.0. Personas datu saglabāšana tikai vajadzības gadījumā un šo datu iznīcināšanas nodrošināšana 18](#_Toc69199546)

[11.0. *Dalībnieku* un citu *personu* tiesības attiecībā uz personas datu izmantošanu 18](#_Toc69199547)

[A PIELIKUMS. GLABĀŠANAS TERMIŅI 20](#_Toc69199548)

# PIRMĀ DAĻA. IEVADS, KODEKSA NOTEIKUMI, STARPTAUTISKĀ STANDARTA NOTEIKUMI UN DEFINĪCIJAS

# 1.0. Ievads un darbības joma

*Starptautiskā* privātuma un personas datu aizsardzības *standarta* mērķis ir nodrošināt, ka *antidopinga organizācijas*, īstenojot antidopinga programmas, atbilstīgi, pietiekami un efektīvi aizsargā apstrādājamo personas datu privātumu, ņemot vērā, ka saistībā ar dopinga apkarošanu savāktie personas dati var apdraudēt un ietekmēt organizētās sporta sacensībās iesaistītu vai ar šādām sacensībām saistītu *personu* tiesības uz privātumu.

*Kodeksā* īpaši noteikts, ka *sportistiem* jāsniedz *antidopinga organizācijām* ievērojams personas datu apjoms. Tādēļ ir svarīgi, lai *antidopinga organizācijas* atbilstīgi aizsargātu apstrādājamos personas datus, tādējādi nodrošinot gan atbilstību tiesību normām, gan to, ka organizēto sporta sacensību dalībnieki tām uzticas un uz tām paļaujas.

*Kodeksā* ir atzīts un apstiprināts, cik svarīgi ir pilnībā ievērot to *personu* tiesības uz privātumu, kuras piedalās antidopinga programmās, kas izstrādātas, pamatojoties uz *Kodeksu*. Lai nodrošinātu šo saistību izpildi, šajā *starptautiskajā standartā* ir izklāstīti obligātie kopīgie noteikumi, kas jāievēro *antidopinga organizācijām*, apstrādājot personas datus saskaņā ar *Kodeksu*. Dažos gadījumos *antidopinga organizācijām* saskaņā ar spēkā esošajiem tiesību aktiem jāpiemēro noteikumi vai standarti, kas ir stingrāki par šajā *starptautiskajā standartā* izklāstītajiem.

Šo dokumentu izskatīja, apsprieda un sagatavoja *WADA* ekspertu grupa, īpaši ņemot vērā Ekonomiskās sadarbības un attīstības organizācijas (ESAO) 1980. gada Pamatnostādnes par privātās dzīves aizsardzību un personas datu pārrobežu plūsmu, Eiropas Padomes Konvenciju par personu aizsardzību attiecībā uz personas datu automātisko apstrādi (ELS Nr. 108), *APEC* privātuma pamatnoteikumus, Eiropas Savienības Pamattiesību hartu, ES Regulu 2016/679 par fizisku personu aizsardzību attiecībā uz personas datu apstrādi (Vispārīgo datu aizsardzības regulu), kā arī citus starptautiskus un reģionālus noteikumus, standartus un tiesu praksi saistībā ar datu privātuma aizsardzību, piemēram, Eiropas Cilvēktiesību tiesas 2018. gada 18. janvāra spriedumu (“*FNASS* un citi pret Franciju”).

Šajā *starptautiskajā standartā* izmantotie termini, kas ir definēti *Kodeksā*, ir rakstīti kursīvā. Termini, kas ir definēti šajā vai citā *starptautiskajā standartā*, ir pasvītroti.

# 2.0. *Kodeksa* noteikumi

Turpmāk norādītie *Kodeksa* panti tieši attiecas uz *Starptautisko* privātuma un personas datu aizsardzības *standartu*; ar tiem var iepazīties, skatot *Kodeksa*:

* + - *Kodeksa* 14. pantu “Konfidencialitāte un ziņošana”.

# 3.0. Definīcijas un interpretācija

## **3.1. *Kodeksā* definētie termini, ko izmanto *Starptautiskajā* privātuma un personas datu aizsardzības *standartā***

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode* –** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela* –** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Antidopinga noteikumu pārkāpumu sekas (“sekas”)* –** ja *sportists* vai cita *persona* pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ uz noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10. panta 14. punkta 1. apakšpunktā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai ar šādu pārkāpumu saistīto izmaksu atlīdzināšanu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* varētu vērst arī pret komandām.

***Antidopinga organizācija* –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Antidopinga pasākumi*** – *izglītošana* un informēšana antidopinga jomā, pārbaužu veikšanas plānošana, *Pārbaudāmo sportistu reģistra* uzturēšana, *sportistu bioloģisku pasu* pārvaldība, *pārbaužu* veikšana, *paraugu* analizēšanas organizēšana, ziņu vākšana un izmeklēšanas veikšana, *TLA* pieteikumu izskatīšana, *rezultātu pārvaldība*, lietu izskatīšana, piemēroto antidopinga noteikumu pārkāpumu *seku* ievērošanas pārraudzība un attiecīgo izpildes pasākumu īstenošana un visi pārējie pasākumi antidopinga jomā, ko veic *antidopinga organizācija* vai kas tiek veikti *antidopinga organizācijas* vārdā saskaņā ar *Kodeksu* un/vai *starptautiskajiem standartiem*.

***Dalībnieks* –** jebkurš *sportists* vai *sportista atbalsta personāls*.

***Deleģētas trešās personas* –** jebkura *persona*, kurai *antidopinga organizācija* deleģē veikt jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kuras veic *paraugu* vākšanu vai citus *dopinga kontroles* pakalpojumus vai antidopinga *izglītības* programmas *Antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *Antidopinga organizācijai* (piemēram, *dopinga kontrolieri*, kuri nav darbinieki, vai pavadoņi).

***Dopinga kontrole* –** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskā analīze, *rezultātu pārvaldība*, lietas izskatīšana un pārsūdzību izskatīšana, kā arī izmeklēšana vai tiesvedība saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Izglītība* –** mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Kodekss* –** Pasaules antidopinga *kodekss*.

***Mērķpārbaude*–** noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Parakstītāji****–* struktūras, kas pieņēmušas *Kodeksu* un piekritušas īstenot *Kodeksa* noteikumus saskaņā ar 23. pantu.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi un *paraugu* transportēšanu uz laboratoriju.

***Persona* –** fiziska *persona*, organizācija vai cita struktūra.

***Publiskota informācija* –** skat. iepriekš “*antidopinga noteikumu pārkāpumu sekas*”.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Starptautiskā rezultātu pārvaldības standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Starptautiskā rezultātu pārvaldības standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības*–** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sportista atbalsta personāls* –** visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita *persona*, kas strādā ar *sportistu*, ārstē *sportistu* vai palīdz *sportistam*, kurš piedalās sporta sacensībās vai gatavojas tām.

***Sportists* –** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem sportistiem. Attiecībā uz *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* varētu izvēlēties: veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1., 3. vai 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. un 9. punkta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām:*

*1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Terapeitiskās lietošanas atļauja (TLA)* –** *terapeitiskās lietošanas atļauja* ļauj *sportistam*, kam ir noteikts medicīniskais stāvoklis, lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskā standarta* kritēriji.

***WADA* –** Pasaules Antidopinga aģentūra.

## **3.2. *Pārbaužu* un izmeklējumu *starptautiskajā standartā* definētie termini**

***Dopinga kontroles* koordinators –** *antidopinga organizācija* vai *deleģēta trešā persona*, kas koordinē kādu *dopinga kontroles* aspektu *antidopinga organizācijas* vārdā. Saskaņā ar *Kodeksu* galīgā atbildība par *Pārbaužu* un izmeklējumu *starptautiskā standarta*, *Terapeitiskās lietošanas atļaujas starptautiskā standarta*, *Starptautiskā* privātuma un personas datu aizsardzības *standarta* un *Starptautiskā rezultātu pārvaldības standarta* prasību ievērošanu vienmēr ir *antidopinga organizācijai.*

***Dopinga kontrolieris* (jeb *DCO*) –** amatpersona, ko *paraugu* savākšanas iestāde ir apmācījusi un pilnvarojusi veikt *DCO* uzticētos pienākumus atbilstoši *Pārbaužu* un izmeklējumu *starptautiskajam standartam*.

***Pārbaude* bez iepriekšēja brīdinājuma –** *paraugu* savākšana, kura notiek, iepriekš nebrīdinot *sportistu*, un kuras laikā *sportists* ir pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim, kad tiek paņemts *paraugs*.

## **3.3. *Starptautiskajā* privātuma un personas datu aizsardzības *standartā* definētie termini**

**Apstrāde** (un citi kopējas izcelsmes vārdi, piemēram, **apstrādāt** un **apstrādāts**) –personas datu vākšana, piekļuve tiem, datu saglabāšana, uzglabāšana, atklāšana, pārsūtīšana, nosūtīšana, grozīšana, dzēšana vai cita izmantošana.

**Drošības pārkāpums –** drošības pārkāpums, kura rezultātā notikusi datu zaudēšana, nozagšana, bojāšana un/vai personas datu neatļauta un/vai nelikumīga apstrāde elektroniskā, papīra vai citā formātā vai informācijas sistēmas darbības traucēšana, pārkāpjot personas datu privātumu, drošību, konfidencialitāti, pieejamību vai viengabalainību.

**Personas dati –** informācija, tostarp sensitīvi personas dati, kas attiecas uz identificētu vai identificējamu *dalībnieku* vai citu *personu*, kuras informāciju apstrādā tikai saistībā ar *antidopinga organizācijas* *antidopinga pasākumiem.*

*[Piezīme par termina “personas dati” definīciju. Tas nozīmē, ka personas dati cita starpā ir sportista vārds un uzvārds, dzimšanas datums, kontaktinformācija un informācija par sportista piederību sporta organizācijām, atrašanās vietu, piešķirtajām TLA (ja tādas ir), antidopinga pārbaužu rezultātiem un rezultātu pārvaldību (tostarp par disciplinārlietām, pārsūdzībām un sankcijām). Personas dati ir arī tie personas dati un kontaktinformācija, kas attiecas uz citām personām, piemēram, medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tās apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]*

**Sensitīvi personas dati –** personas dati, kas attiecas uz *dalībnieka* rasi vai etnisko izcelsmi, izdarītajiem pārkāpumiem (krimināliem un citiem), veselību (tostarp informācija, kas iegūta, analizējot *sportista* nodotos *paraugus*) un biometriskā un ģenētiskā informācija.

**Trešā persona –** ikviena *persona*, kas nav *persona*, uz kuru attiecas konkrētie personas dati, kā arī *antidopinga organizācijas* un trešās personas pārstāvji.

**Trešās personas pārstāvis –** ikviena *persona*, kura apstrādā personas datus *antidopinga organizācijas* vārdā vai kuru *antidopinga organizācija* deleģējusi vai citādi piesaistījusi saistībā ar *antidopinga organizācijas* veiktajiem *antidopinga pasākumiem*, tostarp arī jebkura *deleģēta trešā persona* un jebkuri apakšuzņēmēji.

## **3.4. Interpretācija**

**3.4.1.** *Starptautiskā* privātuma un personas datu aizsardzības *standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.4.2.** Tāpat kā *Kodekss*, arī *Starptautiskais* privātuma un personas datu aizsardzības *standarts* ir sagatavots, ņemot vērā samērīguma principus, cilvēktiesības un citus piemērojamos tiesiskos principus. To interpretē un piemēro, ņemot vērā šos aspektus.

**3.4.3.** Piezīmēs, kas sniegtas pie vairākiem *Starptautiskā* privātuma un personas datu aizsardzības *standarta* noteikumiem, ir iekļauti norādījumi par standarta interpretāciju.

**3.4.4.** Ja vien nav noteikts citādi, atsauces uz sadaļām un pantiem ir atsauces uz *Starptautiskā* privātuma un personas datu aizsardzības *standarta* sadaļām un pantiem.

**3.4.5.** *Starptautiskā* privātuma un personas datu aizsardzības *standarta* pielikumiem ir tāds pats obligātais statuss kā pārējam *starptautiskā* *standarta* tekstam.

# 

# OTRĀ DAĻA. PERSONAS DATU APSTRĀDES STANDARTI

# 4.0. Personas datu apstrāde saskaņā ar šo *starptautisko standartu* un piemērojamiem tiesību aktiem

**4.1.** Šajā *starptautiskajā standartā ir noteiktas* obligātās prasības, kas *antidopinga organizācijām* un to trešās personas pārstāvjiem jāpilda, apstrādājot personas datus saistībā ar *antidopinga pasākumiem*. Visām *antidopinga organizācijām* ir jāievēro šis *starptautiskais standarts* arī tad, ja tā prasības ir stingrākas nekā prasības, kas izriet no *antidopinga organizācijai* piemērojamiem tiesību aktiem datu aizsardzības un/vai privātuma jomā, – proti, ir būtiski svarīgi aizsargāt to *dalībnieku* un citu *personu* privātumu, kas piedalās antidopinga pasākumos sportā un ir saistītas ar tiem.

*[Piezīme par 4. panta 1. punktu. Antidopinga organizācijām, kā arī jebkuriem trešās personas pārstāvjiem ir jāievēro vismaz šajā starptautiskajā standartā noteiktās attiecīgās prasības ar nosacījumu, ka tādējādi netiek pārkāpti citi piemērojamie tiesību akti. Skaidrības labad – gadījumos, kad, nodrošinot atbilstību šim starptautiskajam standartam, antidopinga organizācijai būtu jāpārkāpj citi piemērojamie tiesību akti, lielāks juridiskais spēks ir attiecīgajiem tiesību aktiem. Šādos gadījumos netiks atzīta neatbilstība Pasaules antidopinga kodeksam, ciktāl tas attiecināms uz šādām pretrunām, tomēr antidopinga organizācijai jāpaziņo WADA un citām attiecīgajām organizācijām par šādām pretrunām pēc iespējas ātrāk.]*

**4.2.**Uz *antidopinga organizācijām* var attiekties tādi tiesību akti datu aizsardzības un privātuma jomā, kuros noteiktās prasības ir stingrākas par tām, kas izriet no šā *starptautiskā standarta*. Šādā gadījumā *antidopinga organizācijām* jānodrošina, ka to veiktajā personas datu apstrādē ir ievēroti visi šādi tiesību akti datu aizsardzības un privātuma jomā.

*[Piezīme par 4. panta 2. punktu. Atsevišķās valstīs uz antidopinga organizācijām var attiekties tiesību akti un noteikumi, kas reglamentē tādu personas datu apstrādi, kuri ir saistīti ne vien ar dalībniekiem, bet arī ar fiziskām personām, piemēram, šo organizāciju darbiniekiem vai citu antidopinga organizāciju nodarbinātām personām, vai nosaka papildu ierobežojumus, kas ir stingrāki par šajā starptautiskajā standartā noteiktajiem. Visos šādos gadījumos antidopinga organizācijām ir jārīkojas saskaņā ar piemērojamajiem tiesību aktiem privātuma un datu aizsardzības jomā.]*

**4.3.** *Antidopinga organizācijām* jāspēj pierādīt, ka to veiktā personas datu apstrāde notiek saskaņā ar šo *starptautisko standartu*, proti, jābūt pieņemtām atbilstošām iekšējās politikas nostādnēm un procedūrām, kas nodrošina šā *starptautiskā standarta* ievērošanu.

*[Piezīme par 4. panta 3. punktu. Antidopinga organizācijas var efektīvi ievērot šā starptautiskā standarta prasības tikai tad, ja tās ir ieviesušas dokumentētas iekšējās politikas nostādnes, procedūras un informācijas pārvaldības standartus saistībā ar personas datiem.]*

**4.4.** *Antidopinga organizācijas* reģistrē to personas datu apstrādi, par kuru tās ir atbildīgas, norādot vispārējo apstrādes mērķi, personas datu veidus, potenciālo personas datu saņēmēju kategorijas, veiktos drošības pasākumus, ja personas dati tiek izpausti citām *antidopinga organizācijām*, trešām personām vai trešās personas pārstāvjiem, personas datu glabāšanas termiņu vai kritērijus, saskaņā ar kuriem šo termiņu nosaka, un sniedzot personas datiem piemēroto tehnisko un organizatorisko drošības pasākumu vispārēju aprakstu.

*[Piezīme par 4. panta 4. punktu. Antidopinga organizācijām ir jāreģistrē savas veiktās apstrādes darbības, lai labāk nodrošinātu šo darbību efektīvu uzraudzību un veicinātu atbilstību šim starptautiskajam standartam. Attiecībā uz WADA pārvaldīto ADAMS datubāzi WADA ir pilnīgi atbildīga par tāda reģistra uzturēšanu, kurā atspoguļoti datubāzē veiktie personas datu apstrādes veidi.]*

**4.5.** *Antidopinga organizācijas* pilnvaro *personu*, kas atbildīga par to, lai tiktu ievērots šis *starptautiskais standarts* un visi vietējā mērogā piemērojamie tiesību akti privātuma un datu aizsardzības jomā. Tās nodrošina, ka šādi pilnvarotās *personas* kontaktinformācija ir viegli pieejama *dalībniekiem* saskaņā ar 7. pantu.

# 5.0. Atbilstīgu un samērīgu personas datu apstrāde

**5.1.** *Antidopinga organizācijas* personas datus apstrādā tikai tad, kad tas ir atbilstīgi un samērīgi *Kodeksā* un *starptautiskajos standartos* noteikto *antidopinga pasākumu* veikšanai, ja šāda apstrāde nav pretrunā piemērojamiem tiesību aktiem privātuma un datu aizsardzības jomā vai ja to paredz citi piemērojamie tiesību akti, noteikumi vai arī obligāta tiesvedība.

**5.2.** *Antidopinga organizācijas* neapstrādā personas datus, kas nav atbilstīgi vai nav vajadzīgi saistībā ar 5. panta 1. punktā noteiktajiem *antidopinga pasākumiem*.

*[Piezīme par 5. panta 2. punktu. Antidopinga organizācijas pārbauda dažādos kontekstus, kādos tās apstrādā personas datus, lai nodrošinātu, ka personas datu apstrāde attiecīgajā gadījumā ir nepieciešama, lai sasniegtu kādu no 5. panta 1. punktā noteiktajiem mērķiem. Ja antidopinga organizācijas nespēj pamatot apstrādes nepieciešamību, tās neveic personas datu apstrādi.]*

**5.3.** Ja tiesību aktos nav noteikts citādi, tad:

a) *antidopinga organizācijas*, kas veic personas datu apstrādi (kura var ietvert ar *sportistiem* saistītu sensitīvu personas datu apstrādi un ar *dalībniekiem* un, iespējams, citām *personām* saistītu nesensitīvu personas datu apstrādi), lai pārbaudītu, vai *sportists* izmanto *aizliegto vielu* vai *aizliegto metodi* tikai saskaņā ar *TLA* noteikumiem, apstrādā tikai tos personas datus, kas ir samērīgi un atbilstīgi minētā lēmuma pieņemšanai, kā paredzēts *Kodeksā* un/vai *Terapeitiskās lietošanas atļaujas starptautiskajā standartā*;

b) *antidopinga organizācijas*, kas apstrādā ar *dalībniekiem* un citām *personām* saistītus personas datus, lai veiktu *pārbaudes*, apstrādā tikai tos personas datus (tostarp informāciju par atrašanās vietu un *TLA*), kas ir samērīgi un atbilstīgi, lai veiktu *pārbaudes* (piemēram, pārbaužu veikšanas plānošanu, *paraugu* ņemšanu, *paraugu* apstrādi, *paraugu* transportēšanu uz laboratoriju vai citus saistītus uzdevumus) atbilstoši *Kodeksam* un/vai *Pārbaužu* un izmeklējumu *starptautiskajam standartam*;

c) *antidopinga organizācijas*, kas apstrādā ar *dalībniekiem* un citām *personām* saistītus personas datus, lai piedalītos izmeklēšanā un *rezultātu pārvaldībā* (tostarp saistītajās disciplinārlietās, pārsūdzību izskatīšanā un iztiesāšanā), apstrādā tikai tos personas datus, kuri cita starpā ietver informāciju par atrašanās vietu, *TLA*, pārbaužu rezultātiem un ar analīzi nesaistītām ziņām vai informāciju, kas ir samērīga un atbilstīga, lai izmeklētu un konstatētu vienu vai vairākus antidopinga noteikumu pārkāpumus saskaņā ar *Kodeksu* un/vai *Starptautisko rezultātu pārvaldības standartu*, kā arī *Pārbaužu* un izmeklējumu *starptautisko standartu*;

d) *antidopinga organizācijas* var apstrādāt ar *dalībniekiem* un citām *personām* saistītus personas datus citiem konkrētiem mērķiem, ja tie attiecas tikai uz dopinga apkarošanu un ir atzīti par atbilstīgiem šādas apkarošanas nolūkā, pamatojoties uz pienācīgi dokumentētu novērtējumu, ko veikusi *antidopinga organizācija*.

*[Piezīme par 5. panta 3. punkta d) apakšpunktu. Konkrētos gadījumos, lai aktīvi iesaistītos dopinga apkarošanā, antidopinga organizācijām var būt piemēroti vai nepieciešams apstrādāt personas datus arī citiem mērķiem papildus tādiem mērķiem, kas norādīti kā antidopinga pasākumi vai ko paredz tiesību akti. Šādai apstrādei jābūt saistītai tikai ar dopinga apkarošanu, un to var veikt tikai tad, ja antidopinga organizācija ir dokumentāri pierādījusi šādas apstrādes nepieciešamību. Jebkurai personas datu apstrādei, ko veic šādos nolūkos, arī turpmāk piemēro vispārējos ierobežojumus, kas izklāstīti 5. panta 1. un 2. punktā.]*

**5.4.** *Antidopinga organizācijas* apstrādā personas datus godīgi, un tie ir precīzi, pilnīgi un pastāvīgi atjaunināti. *Antidopinga organizācijas* iespējami drīz labo vai groza jebkurus personas datus, ja ir zināms, ka tie ir nepareizi vai neprecīzi, ņemot vērā *dalībnieku* pienākumus sniegt *antidopinga organizācijām* par sevi precīzu un atjauninātu informāciju, tostarp saistībā ar informācijas nodrošināšanu par atrašanās vietu.

*[Piezīme par 5. panta 4. punktu. Ja par savu personas datu paziņošanu antidopinga organizācijām un to precizitāti, pilnīgumu un atjaunināšanu ir atbildīgi paši dalībnieki, viņi par šo pienākumu ir jāinformē un, ja iespējams, jāpiedāvā viņiem atbilstīgi līdzekļi tā izpildei. Piemēram, katrai konkrētai personai var nodrošināt iespēju piekļūt saviem personas datiem internetā, izmantojot tiešsaistes rīkus un resursus.]*

# 6.0. Personas datu apstrāde saskaņā ar spēkā esošo tiesisko pamatu

**6.1.** *Antidopinga organizācijas* apstrādā personas datus, tikai ņemot vērā spēkā esošo tiesisko pamatu, tostarp:

a) juridisko pienākumu izpildi, kāda sabiedrībai svarīga uzdevuma veikšanu, ja tajā ir ieinteresēta liela sabiedrības daļa, sabiedrības veselību, līguma izpildi vai *dalībnieka* un citu *personu* svarīgu interešu aizsardzību, vai,

b) atļautos gadījumos – *dalībnieka* vai citas *personas* apzinātu, brīvprātīgi sniegtu, konkrētu un nepārprotamu piekrišanu, ņemot vērā šā *starptautiskā standarta* 6. panta 2. punkta b) apakšpunktā un 6. panta 3. un 4. punktā noteiktos izņēmumus.

*[Piezīme par 6. panta 1. punktu. Galveno atbildību par sportista un/vai viņa palīgpersonāla piekrišanas saņemšanu vai cita spēkā esoša tiesiskā pamata noteikšanu uzņemas tā(-ās) antidopinga organizācija(-as), kam attiecīgajā laikā ir bijušas primārās attiecībās ar dalībnieku.]*

**6.2.** Ja *antidopinga organizācijas* apstrādā personas datus, pamatojoties uz piekrišanu (tostarp personas datu nosūtīšanai *WADA*), tad apzinātas, konkrētas un nepārprotamas piekrišanas saņemšanai tās nodrošina, lai tiktu sniegta pienācīga informācija tam *dalībniekam* vai *personai*, uz kuru attiecas šie personas dati, kā sīkāk skaidrots 7. pantā.

a) *Antidopinga organizācijas* informē *dalībniekus* par negatīvajām *sekām*, kas var rasties, ja viņi atsakās piedalīties *dopinga kontrolēs*, tostarp *pārbaudēs*, un nepiekrīt šim mērķim nepieciešamo personas datu apstrādei.

*[Piezīme par 6. panta 2. punkta a) apakšpunktu. Lai novērstu pārpratumus, dalībnieki tiek informēti par to, ka atsacīšanās pēc pieprasījuma piedalīties dopinga kontrolēs var liegt viņiem turpmāko dalību organizētās sporta sacensībās un ka sportista atteikums ir uzskatāms par Kodeksa pārkāpumu, kura dēļ var arī anulēt sacensību rezultātus. Dalībnieks, kas uzskata, ka antidopinga organizācija neievēro šo starptautisko standartu, saskaņā ar 11. panta 5. punktu par to var informēt WADA, kas, neierobežojot citas tiesības, kuras dalībniekam ir saskaņā ar piemērojamiem tiesību aktiem, izvērtē sūdzības pamatotību.]*

b) Ja *antidopinga organizācijas* apstrādā personas datus, pamatojoties uz piekrišanu (tostarp personas datu nosūtīšanai *WADA*), *antidopinga organizācijas* informē *dalībniekus*, ka arī tad, ja viņi nepiekrīt savu personas datu apstrādei vai vēlāk atsauc savu piekrišanu, *antidopinga organizācijām* tomēr var nākties veikt personas datu apstrādi, ja to neaizliedz piemērojamie tiesību akti un šāda personas datu apstrāde ir nepieciešama, lai *antidopinga organizācijas* spētu:

a) sākt vai turpināt analīzi vai izmeklēšanu saistībā ar iespējamiem *dalībnieka* izdarītiem antidopinga noteikumu pārkāpumiem;

b) veikt tiesvedību vai piedalīties tiesvedībā saistībā ar iespējamiem *dalībnieka* izdarītiem antidopinga noteikumu pārkāpumiem vai

c) izvirzīt vai īstenot prasību, kas attiecas uz *antidopinga organizāciju* un/vai *dalībnieku*, vai aizstāvēties pret prasību.

*[Piezīme par 6. panta 2. punkta b) apakšpunktu. Atsevišķos gadījumos antidopinga organizācijām ir jābūt iespējai apstrādāt personas datus bez dalībnieka piekrišanas. Šādi izņēmumi ir vajadzīgi, lai novērstu situācijas, kad dalībnieki atsakās piekrist datu apstrādei vai vēlāk atsauc savu piekrišanu, lai apietu antidopinga pasākumus un izvairītos no dopinga noteikumu pārkāpumu konstatēšanas.]*

**6.3.** Ja *antidopinga organizācijas* apstrādā sensitīvos personas datus, pamatojoties uz piekrišanu (tostarp sensitīvo personas datu nosūtīšanai *WADA*), jāsaņem skaidri pausta piekrišana no tā *dalībnieka* vai *personas*, uz kuru šie personas dati attiecas. Sensitīvo personas datu apstrāde tiek veikta, ievērojot īpašus drošības pasākumus vai procedūras, kas noteiktas tiesību aktos, kuri piemērojami privātuma un datu aizsardzības jomā.

*[Piezīme par 6. panta 3. punktu. Antidopinga organizācijām, kas apstrādā sensitīvos personas datus, saskaņā ar šo starptautisko standartu ir noteikti papildu ierobežojumi, kuros atspoguļota šādi apstrādājamas informācijas sensitivitātes pakāpe. Proti, skaidri pausta piekrišana nozīmē tās personas pozitīvu, nepārprotamu rīcību, kura piekrīt attiecīgajai apstrādei un uz kuru attiecas šādi personas dati. Lai gan šajā starptautiskajā standartā ir noteikts, ka par sensitīviem personas datiem ir uzskatāmas dažādas informācijas grupas, tas – saskaņā ar 5. panta 1. punktu – nenozīmē, ka antidopinga organizācijām šie dati ir jāapstrādā.]*

**6.4.** Gadījumos, kad *dalībnieks* vecuma, garīgo spēju vai cita tiesību aktos atzīta likumīga iemesla dēļ nespēj sniegt apzinātu piekrišanu, to šā *starptautiskā standarta* vajadzībām *dalībnieka* vārdā var sniegt *dalībnieka* likumīgais pārstāvis, aizbildnis vai cits kompetents pārstāvis, kurš var īstenot arī turpmāk 11. punktā norādītās *dalībnieka* tiesības. *Antidopinga organizācijas* nodrošina, ka šādos gadījumos piekrišanas saņemšana notiek saskaņā ar piemērojamiem tiesību aktiem.

# 7.0. *Dalībniekiem* un citām *personām* sniedzamās informācijas atbilstības nodrošināšana

**7.1.** *Antidopinga organizācija* informē *dalībniekus* vai *personas*, uz kurām attiecas personas dati, par viņu personas datu apstrādi. Šajā informācijā:

a) identificē *antidopinga organizāciju*, kas vāc personas datus, un norāda tās *personas* kontaktinformāciju, kas ir norīkota saskaņā ar 4.5. sadaļu;

b) norāda, kāda veida personas dati var tikt apstrādāti;

c) norāda, kādiem nolūkiem šie personas dati var tikt izmantoti;

d) norāda citas kategorijas, kas varētu būt personas datu iespējamie saņēmēji, tostarp *antidopinga organizācijas* (piemēram, *WADA*), trešās personas un trešās personas pārstāvjus, kas var atrasties citās valstīs, kurās *dalībnieks* varētu piedalīties sacensībās, trenēties vai ceļot;

e) norāda iespējamību un apstākļus, kādos personas dati var kļūt par *publiskotu* informāciju (piemēram, publicētiem pārbaužu rezultātiem un tiesas lēmumiem), ja to atļauj piemērojamie tiesību akti;

f) informē *dalībnieku* par viņa tiesībām attiecībā uz personas datiem saskaņā ar šo *starptautisko standartu* un par šo tiesību īstenošanas līdzekļiem;

g) apraksta procedūru sūdzību iesniegšanai saskaņā ar 11. panta 5. punktu un paskaidro, vai sūdzības ir iespējams iesniegt kompetentajām datu aizsardzības iestādēm;

h) norāda personas datu glabāšanas termiņu vai kritērijus, kas tiks ņemti vērā, nosakot šo termiņu, un

i) iekļauj jebkādu citu informāciju, kas ir nepieciešama, lai garantētu, ka personas datu apstrāde norit godprātīgi, piemēram, informāciju par pārvaldes iestādēm vai struktūrām, kas uzrauga *antidopinga organizāciju* veikto personas datu apstrādi.

**7.2.** *Antidopinga organizācijas* paziņo minēto informāciju *dalībniekiem* vai citām *personām* pirms personas datu vākšanas no *dalībniekiem* vai citām *personām* vai šo datu vākšanas laikā, veicot to tādā formā un veidā, kā norādīts 7. panta 3. punktā; *antidopinga organizācijas* atbild uz *dalībnieku* jautājumiem, kā arī kliedē viņu bažas saistībā ar *antidopinga organizācijas* īstenoto personas datu apstrādi. Ja *antidopinga organizācijas* personas datus nesaņem tieši no *dalībnieka*, bet no trešām personām, tās šo informāciju iespējami drīz un bez nepamatotas kavēšanās paziņo *dalībniekam* vai citai *personai*, ja to jau iepriekš nav izdarījušas citas personas. Izņēmuma kārtā paziņojumu *dalībniekam* vai citām *personām* var novilcināt vai apturēt, ja šāda paziņojuma sniegšanu varētu pamatoti uzskatīt par antidopinga lietas izmeklēšanas apdraudējumu vai par antidopinga procesa viengabalainības mazināšanu. Šādos gadījumos novilcināšana jāpamato, iesniedzot atbilstīgus dokumentus, un jāinformē *dalībnieks* vai pārējās *personas*, cik vien drīz tas ir praktiski iespējams.

*[Piezīme par 7. panta 2. punktu. Antidopinga organizācijām ir jāatzīst, ka saskaņā ar godīguma pamatprincipiem jānodrošina, lai dalībniekiem, kuru personas dati tiek apstrādāti saistībā ar antidopinga pasākumiem, tiktu sniegta vai būtu pieejama informācija, kurā vienkāršā valodā būtu izskaidrots personas datu apstrādes mērķis un kārtība. Šis starptautiskais standarts rosina nodrošināt, ka dalībnieki gūst vispārīgu izpratni par dažādiem ar personas datu apstrādi saistītiem uzdevumiem un pienākumiem, ko veic dažādas organizācijas, kas nodarbojas ar antidopinga jautājumiem sportā. Antidopinga organizācijas nekādā gadījumā nedrīkst mēģināt maldināt vai nepareizi informēt dalībniekus, lai veiktu viņu personas datu apstrādi. Antidopinga organizācijas var ne tikai sniegt šo informāciju tieši dalībniekiem vai citām personām, bet ievietot to arī savās pārvaldītajās tīmekļa vietnēs vai citās tiešsaistes platformās.*

*Lai gan dažkārt, lai saglabātu attiecīgā antidopinga procesa viengabalainību, dalībniekiem īslaicīgi nevar atklāt attiecīgo ar antidopinga pasākumiem saistīto informāciju, jo īpaši informāciju par plānotajām pārbaudēm, kā arī par izmeklēšanu un tiesvedību saistībā ar antidopinga noteikumu pārkāpumiem, katrai antidopinga organizācijai jānodrošina, lai tās veiktā personas datu apstrāde būtu pārredzama dalībniekiem. Turklāt dažkārt var būt arī nepieciešamība īslaicīgi atlikt paziņojuma nosūtīšanu dalībniekiem, ja šīs informācijas sniegšana varētu pamatoti apdraudēt kādu jau notiekošu vai pamatoti gaidāmu izmeklēšanu ar dopingu saistītos pasākumos, kurus veic antidopinga organizācija vai tiesībaizsardzības iestādes. Ir svarīgi laikus sniegt dalībniekiem atbilstīgu informāciju saskaņā ar šo 7. pantu par to, cik nopietnas un nelabvēlīgas sekas var būt tam, ja tiek atklāts, ka dalībnieki ir izdarījuši antidopinga noteikumu pārkāpumu.]*

**7.3.** *Antidopinga organizācijas* iepriekš minēto informāciju sniedz rakstiski, mutiski vai citādi tādā veidā un formātā, izmantojot skaidru un vienkāršu formulējumu, lai tā būtu viegli saprotama *dalībniekiem* vai *personām*, uz kurām attiecas konkrētie personas dati. *Antidopinga organizācijas* ņem vērā *dalībnieka* vai citas *personas* vecumu un garīgās spējas, kā arī vietējo praksi, paražas un īpašos apstākļus, kas saistīti ar personas datu apstrādi.

*[Piezīme par 7. panta 3. punktu. Antidopinga organizācijām atsevišķos gadījumos ir jānosaka efektīvākais informācijas sniegšanas veids, atzīstot, ka situācijās, kad tas ir iespējams, dalībniekiem vēlams nosūtīt rakstveida paziņojumu. Minēto informāciju var arī sniegt, izmantojot tikai vispārpieejamus avotus, piemēram, brošūras un interneta tīmekļa vietnes, vai tajos iekļauto informāciju var papildināt arī ar īsākiem paziņojumiem uz anketām un citiem dokumentiem, ko izsniedz tieši dalībniekiem. Antidopinga organizācijām jāņem vērā arī dalībnieka vai citas personas īpašie apstākļi, jo īpaši tādi faktori kā šā dalībnieka vai citas personas vecums vai garīgās spējas, kas ietekmē tās spēju saprast informāciju, kuru tai sniedz antidopinga organizācija.]*

# 8.0. Personas datu atklāšana citām *antidopinga organizācijām* un trešām personām

**8.1.** *Antidopinga organizācijas* neatklāj personas datus citām *antidopinga organizācijām*, izņemot tad, ja tas ir nepieciešams, lai ļautu citām *antidopinga organizācijām*, kuras šos personas datus saņem, izpildīt *Kodeksā* un *starptautiskajos standartos* noteiktos pienākumus, un atbilst tiesību aktiem, ko piemēro privātuma un datu aizsardzības jomā.

*[Piezīme par 8. panta 1. punktu. Daudzos Kodeksā un starptautiskajos standartos noteiktajos gadījumos antidopinga organizācijām konkrēti dalībnieku personas dati ir jānodod citām antidopinga organizācijām, lai tās varētu veikt Kodeksā norādītās pārbaudes vai arī citādi izpildīt Kodeksā / starptautiskajos standartos noteiktos pienākumus. Piemēram, tas var būt nepieciešams, lai veiktu sportistu pārbaudes sacensību laikā un ārpus tām. Šādos gadījumos antidopinga organizācijas savstarpēji sadarbojas, lai nodrošinātu, ka dalībnieku dalība šajās pārbaudēs ir pietiekami pārredzama un notiek atbilstīgi šajā starptautiskajā standartā izklāstītajiem noteikumiem un piemērojamiem tiesību aktiem.]*

**8.2.** *Antidopinga organizācijas* neatklāj personas datus citām *antidopinga organizācijām*: i) ja saņēmējas *antidopinga organizācijas* nevar apliecināt tiesības, pilnvaras vai nepieciešamību iegūt šos personas datus; ii) ja ir pieejami pierādījumi tam, ka saņēmējas *antidopinga organizācijas* nerīkojas vai nevar rīkoties saskaņā ar šo *starptautisko standartu*; iii) ja saskaņā ar piemērojamiem tiesību aktiem vai kompetentas uzraudzības iestādes noteiktiem ierobežojumiem attiecīgajai *antidopinga organizācijai* ir aizliegts atklāt personas datus vai iv) ja attiecīgo datu atklāšana nopietni traucētu antidopinga noteikumu pārkāpumu izmeklēšanu, kas vēl nav pabeigta. Ja *antidopinga organizācija* apšauba to, ka cita *antidopinga organizācija* spēj rīkoties saskaņā ar šo *starptautisko standartu*, tā savas šaubas pēc iespējas drīzāk dara zināmas attiecīgajai *antidopinga organizācijai* un *WADA*.

**8.3.** Papildus iepriekš 8.1. un 8.2. sadaļā minētās informācijas publiskošanai *antidopinga organizācijas* personas datus drīkst atklāt trešām personām, ja:

a) tas ir noteikts tiesību aktos, noteikumos vai obligātajā tiesvedībā;

b) tas notiek ar attiecīgā *dalībnieka* apzinātu, skaidru piekrišanu vai

c) tas ir vajadzīgs, lai palīdzētu tiesībaizsardzības vai valsts un citām iestādēm konstatēt, izmeklēt vai iztiesāt noziedzīgu nodarījumu, profesionālās ētikas noteikumu vai *Kodeksa* pārkāpumu, ja personas dati pamatoti attiecas uz konkrēto nodarījumu vai pārkāpumu un attiecīgās iestādes tos citādi nevar iegūt.

*[Piezīme par 8. panta 3. punkta c) apakšpunktu. Antidopinga organizācijas spēju sadarboties ar tiesībaizsardzības un citām iestādēm un nodot tām personas datus, kā arī veidu, kādā tam jānotiek, var ietekmēt piemērojamie valsts tiesību akti un noteikumi. Šādi noteikumi dažkārt var ietvert prasību vai motivāciju, kas liek antidopinga organizācijām atklāt personas datus tiesībaizsardzības un citām iestādēm, apzinoties, ka šāda informācija var būt nozīmīga izmeklēšanā. Antidopinga organizācijām ir jāievēro šādas valstu noteiktās saistības, ja tādas ir.]*

# 9.0. Personas datu drošības uzturēšana

**9.1.** *Antidopinga organizācijas* aizsargā personas datus, ko tās apstrādā, veicot visus nepieciešamos drošības pasākumus, tostarp fiziskus, organizatoriskus, tehniskus, vides un citus pasākumus, lai novērstu drošības pārkāpumu.

*[Piezīme par 9. panta 1. punktu. Antidopinga organizācijas nodrošina, ka to darbinieku piekļuve personas datiem notiek tikai tad, ja ir nepieciešama informācija un saskaņā ar viņiem uzticētajiem uzdevumiem un pienākumiem. Darbinieki, kuriem ir piekļuve personas datiem, ir jāinformē par nepieciešamību turēt personas datus slepenībā.]*

**9.2.** *Antidopinga organizācijas* piemēro drošības pasākumus, kuros ir ņemta vērā apstrādājamo personas datu sensitivitāte. *Antidopinga organizācijas* apstrādājamiem sensitīvajiem personas datiem piemēro augstāko drošības līmeni, tādējādi norādot, ka drošības pārkāpums attiecībā uz šādu informāciju rada vēl lielāku risku *dalībniekam* vai *personai*, uz kuru konkrētie personas dati attiecas.

**9.3.** *Antidopinga organizācijas*, kas saistībā ar *antidopinga pasākumiem* atklāj personas datus trešās personas pārstāvjiem, nodrošina, lai šiem trešās personas pārstāvjiem tiktu veiktas atbilstīgas pārbaudes, tostarp līgumos noteiktās un tehniskās pārbaudes, lai aizsargātu personas datu konfidencialitāti un privātumu un nodrošinātu, ka personas datu apstrāde tiek veikta tikai *antidopinga organizācijas* vārdā vai attiecīgā gadījumā šā trešās personas pārstāvja pilnvarojuma vai iesaistes ietvaros.

*[Piezīme par 9. panta 3. punktu. Antidopinga organizācijas ir atbildīgas par to, lai tiktu aizsargāti visi personas dati, kuri ir to faktiskajā kontrolē vai valdījumā, tostarp tie personas dati, kurus apstrādā trešās personas pārstāvji, piemēram, IT pakalpojumu sniedzēji, laboratoriju darbinieki, ārējie eksperti, deleģētas trešās personas, dopinga kontroles koordinatori un ārējie dopinga kontrolieri. Antidopinga organizācijas veic līgumos paredzētos pārbaudes pasākumus, kas vajadzības gadījumā iekļauj noteikumus, kuri garantē, ka trešās personas pārstāvji var apstrādāt personas datus tikai saskaņā ar antidopinga organizācijas dokumentētiem norādījumiem, nosaka jebkuram trešās personas pārstāvim vai tā darbiniekam, kas apstrādā personas datus, pienākumu ievērot konfidencialitāti, personas datiem piemēro atbilstošus tehniskos drošības un organizatoriskos pasākumus, personas datu apstrādē neiesaista citas personas, ja nav saņemta atbilstoša iepriekšēja atļauja un nav ieviesti atbilstoši līgumā paredzēti pārbaudes pasākumi, lūdz palīdzību, ja dalībnieki vai citas personas aizstāv savas tiesības saskaņā ar šo starptautisko standartu vai piemērojamiem tiesību aktiem, dzēš vai nodod atpakaļ visus personas datus pēc pakalpojuma sniegšanas beigām vai pēc pieprasījuma un sniedz informāciju antidopinga organizācijai, lai pierādītu šo pārbaudes pasākumu ievērošanu. Ja trešās personas pārstāvjiem tiek nodrošināta piekļuve antidopinga organizāciju sistēmām, antidopinga organizācijas apsver tehnisku pārbaužu veikšanu, tostarp nosaka piekļuves ierobežojumus un autentifikācijas prasības.]*

**9.4.** *Antidopinga organizācijām* ir jāizvēlas tādi trešās personas pārstāvji, kas saskaņā ar piemērojamiem tiesību aktiem un šo *starptautisko standartu* sniedz pienācīgas garantijas attiecībā uz veicamās datu apstrādes tehniskās drošības un organizatoriskajiem pasākumiem.

**9.5.** Drošības pārkāpuma gadījumā atbildīgā *antidopinga organizācija* par to informē attiecīgos *dalībniekus* vai citas fiziskas *personas*, ja šāds pārkāpums varētu būtiski ietekmēt šo attiecīgo *personu* tiesības un intereses. Tiklīdz *antidopinga organizācijai* ir pilnīgāka informācija par drošības pārkāpumu, tai, cik vien drīz tas ir praktiski iespējams, jāinformē par to un jāizskaidro pārkāpuma būtība, iespējamās negatīvās sekas, ko tas var radīt attiecīgajām *personām*, un jāinformē par koriģējošiem pasākumiem, kurus veikusi vai kuri jāveic *antidopinga organizācijai*. Turklāt *antidopinga organizācija* nodrošina, lai par drošības pārkāpumu tiktu informēta arī saskaņā ar 4.5. sadaļu norīkotā *persona*. *Antidopinga organizācija* reģistrē drošības pārkāpumus, tostarp ar tiem saistītos faktus, sekas un veiktos koriģējošos pasākumus.

*[Piezīme par 9. panta 5. punktu. Visā pasaulē aizvien biežāk prasa obligāti ziņot par drošības pārkāpumu. Saskaņā ar šā starptautiskā standarta 4. pantu antidopinga organizācijām jāievēro valstu noteiktie pienākumi, kas ir stingrāki nekā šajā starptautiskajā standartā noteiktie (proti, dažas valstis var pieprasīt papildu ziņošanu kompetentajai iestādei vai citām organizācijām vai arī noteikt konkrētus paziņošanas termiņus). Pārkāpums būtiski neietekmē personu, ja attiecībā uz tās personas datiem ir veikti pienācīgi tehnoloģiskās aizsardzības pasākumi (piemēram, šifrēšana) un nav nekā tāda, kas liecinātu par samazinātu aizsardzību. Paziņojumu sniedz jebkādā piemērotā veidā rakstiski, mutiski vai citādi, ņemot vērā drošības pārkāpuma īpašos apstākļus, tostarp kaitējumu, kas drošības pārkāpuma dēļ varētu tikt radīts attiecīgajām personām.]*

**9.6.** *Antidopinga organizācijas* regulāri vērtē kārtību, kādā tās veic sensitīvo personas datu un informācijas par atrašanās vietu apstrādi, lai noteiktu, vai šī apstrāde ir samērīga un vai ar to ir saistīti kādi riski, un lai novērtētu visus tos pasākumus, tostarp integrētas datu aizsardzības pasākumus, kas var tikt veikti, lai mazinātu riskus, kuriem pakļauti attiecīgie *dalībnieki*.

*[Piezīme par 9. panta 6. punktu. Prasība par to, ka regulāri jāvērtē sensitīvo personas datu un informācijas par atrašanās vietu apstrāde, ir noteikta, lai antidopinga organizācijām būtu ērti veikt šādu vērtēšanu atbilstošos intervālos, kas atbilst privātuma un datu aizsardzības jomā piemērojamiem tiesību aktiem, un jebkurām izmaiņām apstrādē. Piemēram, saskaņā ar Pārbaužu un izmeklējumu starptautisko standartu antidopinga organizācija pēc saviem ieskatiem vāc dažāda veida un apjoma informāciju par atrašanās vietu attiecībā uz dažādu līmeņu sportistiem. Var būt nepieciešams vērtējums par to, kāda veida un apjoma informācija par atrašanās vietu jānoskaidro, kā arī par izmaiņām šajās prasībās.]*

**9.7.** *Antidopinga organizācijas* nodrošina, lai darbiniekiem, kas apstrādā *dalībnieku* personas datus, būtu saistošs pilnīgi īstenojams konfidencialitātes ievērošanas pienākums, kas būtu noteikts līgumā un/vai tiesību aktos.

# 10.0. Personas datu saglabāšana tikai vajadzības gadījumā un šo datu iznīcināšanas nodrošināšana

**10.1.** *Antidopinga organizācijas* ievēro glabāšanas termiņus, kas noteikti A pielikuma “Glabāšanas termiņi” jaunākajā redakcijā, kas pievienota šim dokumentam. *Antidopinga organizācijas* saglabā personas datus, kuru glabāšanas termiņš A pielikumā nav noteikts, saskaņā ar turpmākajiem principiem un pēc iespējas nosaka precīzus glabāšanas termiņus, lai ievērotu šos principus personas datu apstrādes pārvaldībā.

*[Piezīme par 10. panta 1. punktu. WADA ir pilnīgi atbildīga par A pielikumā noteikto glabāšanas termiņu ievērošanu WADA pārvaldītajā ADAMS datubāzē.]*

**10.2.** Sensitīvu personas datu glabāšanai parasti jānorāda nozīmīgāki un pārliecinošāki iemesli un pamatojumi nekā nesensitīvu personas datu glabāšanai.

**10.3.** *Antidopinga organizācijas* nodrošina, ka personas dati tiek saglabāti tikai tad, ja tas ir nepieciešams, lai izpildītu *Kodeksā* vai *starptautiskajos standartos* noteiktos pienākumus, vai ja tas kā citādi noteikts piemērojamos tiesību aktos, noteikumos vai obligātajā tiesvedībā*.* Ja personas dati minētajiem mērķiem vairs nav nepieciešami, tos dzēš, iznīcina vai neatgriezeniski anonimizē.

**10.4.** *Antidopinga organizācijas* izstrādā īpašus plānus un procedūras, lai nodrošinātu personas datu drošu glabāšanu un galīgu iznīcināšanu.

**10.5.** Attiecībā uz dažādiem personas datu veidiem var noteikt dažādus glabāšanas termiņus, ņemot vērā attiecīgos personas datu apstrādes mērķus saistībā ar *antidopinga pasākumiem*, tostarp *TLA* piešķiršanu, *pārbaudēm*, ar dopinga lietošanu saistītu pārkāpumu izmeklēšanu un sodu piemērošanu par šādu pārkāpumu izdarīšanu.

# 11.0. *Dalībnieku* un citu *personu* tiesības attiecībā uz personas datu izmantošanu

**11.1.** *Dalībniekiem* vai *personām*, uz kurām attiecas personas dati, ir tiesības saņemt no *antidopinga organizācijām*: a) apstiprinājumu par to, vai *antidopinga organizācijas* apstrādā ar viņiem saistītus personas datus; b) informāciju atbilstīgi 7. panta 1. punktam un c) attiecīgo personas datu kopiju viena (1) mēneša laikā, ja tas ir iespējams, vai iespējami drīz pēc tam viegli saprotamā formātā un bez pārmērīgi augstas maksas, izņemot dažos gadījumos, kas noteikti tiesību aktos vai kad šāda rīcība nepārprotami ir pretrunā attiecīgās antidopinga sistēmas viengabalainībai vai *antidopinga organizācijas* spējai plānot vai izpildīt *pārbaudi* bez iepriekšēja brīdinājuma vai izmeklēt un konstatēt antidopinga noteikumu pārkāpumus vai citus tiesībpamatotus prasījumus.

*[Piezīme par 11. panta 1. punktu. Dalībniekiem vai citām personām var būt arī papildu tiesības saskaņā ar privātuma un datu aizsardzības jomā piemērojamiem tiesību aktiem, un antidopinga organizācijas ievēro šeit noteikto kārtību, atbildot uz pieprasījumiem, kas attiecas uz šādām papildu tiesībām. Galvenā atbildība par dalībnieku vai citu personu pieprasījumu saņemšanu vai atbilžu sniegšanu ir jāuzņemas tai(-ām) antidopinga organizācijai(-ām), kam attiecīgajā laikā ir bijušas primāras attiecības ar dalībnieku/personu. Saņemot šādus pieprasījumus, WADA sniegs atbildi sadarbībā ar attiecīgo antidopinga organizāciju. Izņemot ārkārtas apstākļos (tostarp situācijās, kad attiecīgo personas datu apjoms ir ievērojams un to apkopošanai ir nepieciešamas nesamērīgas pūles), antidopinga organizācijai parasti jāatbild ne vēlāk kā četru (4) nedēļu laikā no dienas, kurā tā saņēmusi pienācīgi formulētu pieprasījumu. Lai varētu apmierināt dalībnieku vai citu personu pieprasījumus, antidopinga organizācijas ir tiesīgas viņiem lūgt papildu informāciju un paskaidrojumus, tostarp atbilstošu papildu informāciju, kas apliecina tā dalībnieka vai personas identitāti, kas iesniedz pieprasījumu.]*

**11.2.** *Antidopinga organizācijām* jāpilda to *dalībnieku* vai to *personu* prasības, uz kurām attiecas personas dati un kuras vēlas piekļūt saviem personas datiem, ja vien tas nerada *antidopinga organizācijām* pārmērīgas izmaksas vai pūles, ņemot vērā attiecīgo personas datu būtību.

**11.3.** Ja *antidopinga organizācija* atsakās nodrošināt *dalībniekam* vai *personai* piekļuvi saviem personas datiem, tā iespējami drīz par šo atteikumu informē šo *dalībnieku*/*personu* un rakstveidā paskaidro atteikuma iemeslus. *Antidopinga organizācijas* nodrošina, ka *dalībnieki/personas*, kas saskaņā ar šā standarta 11. pantu pieprasa piekļuvi personas datiem, saņem tikai tos personas datus, kas attiecas uz viņiem, nevis uz citiem *dalībniekiem* vai trešām *personām*.

**11.4.** Ja tiek konstatēts, ka *antidopinga organizācijas* veiktā personas datu apstrāde bijusi neprecīza, nepilnīga vai pārmērīga, tā attiecīgos personas datus iespējami drīz izlabo, groza, bloķē vai dzēš. Ja *antidopinga organizācija* attiecīgos personas datus ir atklājusi citai *antidopinga organizācijai*, kas pēc savām zināšanām vai savas pārliecības turpina šo personas datu apstrādi, tā iespējami drīz informē sākotnējo *antidopinga organizāciju* par veiktajām izmaiņām, izņemot gadījumus, kad pierādīts, ka tas ir neiespējami vai prasa nesamērīgas pūles. Ja *dalībnieks* vai *persona* pieprasa šādu informāciju, *antidopinga organizācija* viņu informē par šīm citām *antidopinga organizācijām*.

**11.5.** Neierobežojot jebkuras citas *dalībnieka* vai *personas* tiesības, kas tiem varētu būt saskaņā ar piemērojamiem tiesību aktiem, *dalībnieks* vai *persona* ir tiesīgi iesniegt sūdzību *antidopinga organizācijai*, ja *dalībniekam* vai *personai* ir pamatots un godprātīgs iemesls domāt, ka *antidopinga organizācija* nerīkojas saskaņā ar šo *starptautisko standartu*, un visām *antidopinga organizācijām* ir jāizstrādā dokumentēta procedūra šādu sūdzību godprātīgai un taisnīgai izskatīšanai. Ja sūdzības gadījumā netiek rasts apmierinošs risinājums, *dalībnieks* vai *persona* var informēt par to *WADA*, kas izskatīs šo sūdzību saskaņā ar *Parakstītāju starptautisko Kodeksa* ievērošanas *standartu*. Ja nav ievēroti *Starptautiskā* privātuma un personas datu aizsardzības *standarta* noteikumi, attiecīgajai *antidopinga organizācijai* būs jānovērš neatbilstības saskaņā ar *Parakstītāju starptautisko Kodeksa* ievērošanas *standartu*. Šā *starptautiskā standarta* noteikumi neaizliedz *dalībniekam* vai *personai* iesniegt sūdzību jebkurai kompetentajai iestādei, kas ir atbildīga par privātuma un personas datu aizsardzību, un *antidopinga organizācijas* sadarbojas ar šīm iestādēm, kad tiek izmeklētas šādas sūdzības.

# 

# A PIELIKUMS. GLABĀŠANAS TERMIŅI

*ADRV* *antidopinga noteikumu pārkāpums*

*AAF* *nelabvēlīgi analīžu rezultāti*

*ATF* *netipiska atrade*

*APF* *nelabvēlīgi [bioloģiskās] pases rezultāti*

*ATPF* *netipiski [bioloģiskās] pases parametri*

## i) Norādītie dati tiks dzēsti ne vēlāk kā kalendārā ceturkšņa beigās pēc norādītā glabāšanas termiņa beigām.

**ii) Ir noteikti tikai divi glabāšanas termiņi – divpadsmit (12) mēneši un desmit (10) gadi. Desmit (10) gadu glabāšanas termiņš ir laika posms, kurā var izvirzīt prasību par antidopinga noteikumu pārkāpumu saskaņā ar *Kodeksu*. Divpadsmit (12) mēnešu termiņš ir laika posms, kurā trīs (3) prasību par atrašanās vietu neizpildes gadījumus uzskata par antidopinga noteikumu pārkāpumu un kuru piemēro arī attiecībā uz dažiem nepilnīgas dokumentācijas gadījumiem un informāciju, kas saistīta ar *TLA*.**

**iii) Glabāšanas termiņus var arī pagarināt, ja antidopinga noteikumu pārkāpuma izmeklēšana nav pabeigta vai ir pamats gaidīt, ka šāda izmeklēšana tiks sākta, vai citas tiesvedības gadījumā.**

|  |  |  |  |  |
| --- | --- | --- | --- | --- |
| **Modulis** | **Dati** | **Glabāšanas termiņi** | **Piezīmes** | **Kritēriji** |
| **1. *Sportists*** |  | : | ***Sportista* dati, kas ir nozīmīgi praktiskām un paziņošanas vajadzībām *ADRV* gadījumā. Šie dati nav īpaši sensitīvi.** |  |
| *Sportists* (vispārīga informācija) | Vārds, uzvārds, dzimšanas datums, sporta veids un dzimums | 10 gadi kopš *sportists* ir izslēgts no ADO *pārbaužu* programmas vai no datuma, kad tika dzēstas citas datu kategorijas (skat. 6. sadaļu “*ADRV*”) atkarībā no tā, kurš laika posms ir ilgāks | Ir jāziņo par *ADRV* un jāuzskaita tie *sportisti*, kuri ir iekļauti ADO *pārbaužu* programmā. | Nepieciešamība |
|  | Kontaktinformācija (tālruņa numurs(-i), e-pasta adrese, pasta adrese) | 10 gadi kopš *sportists* ir izslēgts no ADO *pārbaužu* programmas izstrādes | Tāpat kā iepriekš. | Nepieciešamība |
| **2. Atrašanās vieta\*** |  |  |  |  |
| \* (izņemot informāciju par atrašanās vietu, kas attiecas uz pilsētu, valsti un *sacensību laiku* un kas paredzēta *sportista bioloģiskās pases* vajadzībām; skat. 7. sadaļu) |  |  |  |  |
| Atrašanās vieta | Informācija par atrašanās vietu (kas neattiecas uz pilsētu, valsti vai *sacensību laiku*) | 12 mēneši no tā ceturkšņa beigām, par kuru paziņoti atrašanās vietas dati | Svarīgs termiņš 3 prasību par atrašanās vietu neizpildes gadījumu konstatēšanai 12 mēnešu laikā. | Nepieciešamība |
|  | Prasību par atrašanās vietu neizpilde (nepaziņošanas gadījumi un neierašanās uz pārbaudēm) | 10 gadi no prasību par atrašanās vietu neizpildes datuma | Svarīgs termiņš 3 prasību par atrašanās vietu neizpildes gadījumu konstatēšanai 12 mēnešu laikā un citu iespējamu *ADRV* konstatēšanai. *ADRV* gadījumā glabā kā daļu no rezultātu pārvaldības dokumentiem (skat. 6. sadaļu). | Nepieciešamība |
| **3. *TLA*** |  |  | **Medicīniskās informācijas iznīcināšana liedz iespēju *WADA/*ADO retrospektīvi pārskatīt *TLA* pēc tam, kad *TLA* ir zaudējusi derīgumu. *TLA* informācija lielākoties ir medicīniska informācija un tādējādi sensitīva.** |  |
| ***TLA*** | *TLA* apliecinoši dokumenti un noraidīto *TLA* lēmumu anketas | 10 gadi no apliecinošā dokumenta izsniegšanas datuma / noraidījuma lēmuma datuma | Var būt svarīgs termiņš atkārtotas *pārbaudes* vai citas izmeklēšanas gadījumā. | Samērīgums/nepieciešamība |
|  | *TLA* pieteikuma anketas un papildu medicīniskā informācija, un cita ar *TLA* saistīta informācija, kas šeit tieši nav minēta. | 12 mēneši no *TLA* derīguma termiņa beigām | Zaudē nozīmi pēc *TLA* derīguma termiņa beigām, izņemot atkārtota pieteikuma gadījumā. | Samērīgums/nepieciešamība |
|  | Nepilnīgas *TLA* | 12 mēneši no dokumenta izveidošanas datuma | Var būt svarīgs termiņš atkārtota pieteikuma gadījumā. | Samērīgums |
| **4. *Pārbaudes*** |  |  |  |  |
| *Pārbaudes* | Dopinga kontroles anketas (*DCF*) | 10 gadi no *parauga* ņemšanas datuma | *DCF*, ar tām saistītie darba uzdevumi / rīkojumi par pārbaudēm un uzraudzības ķēdes dokumenti ir svarīgi *sportista bioloģiskajai pasei* un *paraugu* atkārtotas *pārbaudes* gadījumā. *ADRV* gadījumā glabā kā daļu no rezultātu pārvaldības dokumentiem (skat. 6. sadaļu). | Samērīgums/nepieciešamība |
| Darba uzdevums / rīkojumi par pārbaudēm | Glabā līdz laikam, kad *DCF* ir dzēsta | Tāpat kā iepriekš. | Samērīgums/nepieciešamība |
| Uzraudzības ķēdes dokumenti | 10 gadi no dokumenta izveidošanas datuma | Tāpat kā iepriekš. | Samērīgums/nepieciešamība |
| Nepilnīga *pārbaudes* dokumentācija vai dokumentācija, kas neatbilst *paraugam* | 12 mēneši no dokumenta izveidošanas datuma | Dokumentācija, kas ir nepilnīga vai neatbilst *paraugam*, parasti ir kļūdainas datu ievades rezultāts, un pēc neilga laika no tās atbrīvojas, lai nodrošinātu datu viengabalainību. | Samērīgums |
| **5. Pārbaužu rezultāti / *rezultātu pārvaldība*** |  | No *parauga* savākšanas datuma / datuma, kad izveidoti attiecīgie dokumenti |  |  |
|  | Analītiskās pārbaudes rezultāti (tostarp *AAF/ATF*), laboratorijas ziņojumi un cita saistītā dokumentācija | 10 gadi\* | Glabāšana nepieciešama saistībā ar vairākkārtējiem pārkāpumiem un retrospektīvu analīzi. *ADRV* gadījumā glabā kā daļu no rezultātu pārvaldības dokumentiem (skat. 6. sadaļu). | Nepieciešamība |
|  |  |  | \* Ņemot vērā *Kodeksa*/*starptautisko standartu* kritērijus un prasības, analīžu datus, ko iegūst *parauga* analīzē, un citu *dopinga kontroles* informāciju noteiktos apstākļos var glabāt ilgāk par piemērojamo glabāšanas termiņu pētniecībai un citiem mērķiem *Kodeksa* 6. panta 3. punktā atļautajos apstākļos. Paraugi un dati ir jāapstrādā, lai nodrošinātu, ka nevar noteikt to saistību ar sportistu, pirms tos sāk izmantot šādiem sekundāriem mērķiem. 10 gadi ir maksimālais šādu identificējamu datu un *paraugu* glabāšanas termiņš. Papildu informāciju skat. Laboratoriju *starptautiskajā standartā*. | Samērīgums/nepieciešamība |
| **6. Tiesvedība un lēmumi (*ADRV*** |  | Sākot no galīgā lēmuma pieņemšanas datuma: | **Pārvalda disciplinārlietu izskatīšanas iestāde / sporta federācija / ADO.** |  |
| Lēmumi un tiesvedība | Sankcijas un lēmumi saskaņā ar *Kodeksu* | 10 gadi vai sankciju piemērošanas ilgums atkarībā no tā, kurš laika posms ir ilgāks\* | Glabāšana nepieciešama saistībā ar vairākkārtējiem pārkāpumiem un iespējamo sankciju piemērošanas ilgumu. | Nepieciešamība |
| \* Lēmumi (piem., *CAS* lēmumi) var būt nozīmīgi juridiskie precedenti un daļa no publiski pieejamas informācijas; šādos gadījumos *ADO* var nolemt saglabāt lēmuma spēkā esību pēc piemērojamā glabāšanas termiņa. | Samērīgums/nepieciešamība |
|  | Attiecīgā dokumentācija/dokumenti (tostarp *AAF* vai prasību par atrašanās vietu neizpilde, lietas materiāli, laboratorijas un *APB* dokumentācijas paketes u. c.) | 10 gadi vai sankciju piemērošanas ilgums atkarībā no tā, kurš laika posms ir ilgāks | Glabāšana nepieciešama saistībā ar vairākkārtējiem pārkāpumiem un iespējamo sankciju piemērošanas ilgumu. | Nepieciešamība |
| **7. *Sportista bioloģiskā pase*** |  |  |  |  |
| Rezultāti | Bioloģiskie mainīgie, *ATPF*, *APF*, sportista bioloģiskās pases pārvaldības struktūrvienības ziņojumi, ekspertu pārskati un citi apstiprinoši dokumenti | 10 gadi no laika, kad rezultāti sakrīt ar dopinga kontroles anketas datiem | Glabāšana nepieciešama saistībā ar vairākkārtējiem pārkāpumiem, kā arī lai veiktu bioloģisko mainīgo, sportista bioloģiskās pases pārvaldības struktūrvienības ziņojumu un ekspertu pārskatu analīzi vai pārskatīšanu laika gaitā. | Nepieciešamība |
| Atrašanās vieta | Informācija par atrašanās vietu (tikai attiecībā uz pilsētu, valsti vai *sacensību laiku*) | 10 gadi no tā ceturkšņa beigām, par kuru paziņoti atrašanās vietas dati | Glabāšana nepieciešama, lai apliecinātu netipiskus / normai neraksturīgus rezultātus vai atspēkotu *sportista* prasījumus. | Samērīgums/nepieciešamība |